KΑΝΟΝΙΣΜΟΣ (ΕΟΚ) αριθ. 1789/81 ΤΟΥ ΣΥΜΒΟΥΛΙΟΥ της 30ής Ιουνίου 1981 περί καθορισμού των γενικών κανόνων σχετικά με το καθεστώς ελάχιστου αποθέματος στον τομέα της ζάχαρης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), και ιδίως το άρθρο 12 παράγραφος 2,

την πρόταση της Επιτροπής,

Εκτιμώντας:

ότι, εν όψει των σκοπών που επιδιώκει η κοινή γεωργική πολιτική, ιδιαίτερα τη σταθεροποίηση των αγορών, την εξασφάλιση λογικών τιμών για τις παραδόσεις στους καταναλωτές και την εγγύηση ενός κανονικού εφοδιασμού του συνόλου και κάθε μιας από τις περιοχές της Κοινότητος, το άρθρο 12 του κανονισμού (ΕΟΚ) αριθ. 1785/81 θεσπίζει ένα καθεστώς ελάχιστου αποθέματος- ότι το εν λόγω άρθρο ορίζει ότι το ελάχιστο αυτό απόθεμα για τους παραγωγούς ζάχαρης από τεύτλα πρέπει να είναι ίσο με ένα ποσοστό της παραγωγής που πραγματοποιεί μία επιχείρηση στα όρια της ποσοστώσεώς της "Α"- ότι, όσον αφορά τη ζάχαρη από ζαχαροκάλαμο, το εν λόγω άρθρο ορίζει ότι το ελάχιστο απόθεμα πρέπει να είναι ίσο με ένα ποσοστό της ποσότητος της εν λόγω ζάχαρης που ραφινάρει μία επιχείρηση κατά τη διάρκεια περιόδου η οποία θα καθορισθεί- ότι τα ποσοστά που θα προκριθούν πρέπει να επιτρέπουν την πραγματοποίηση των προαναφερθέντων σκοπών, λαμβανομένων συγχρόνως υπόψη των συνθηκών παραγωγής ή ραφιναρίσματος της ζάχαρης αυτής-

ότι το απόθεμα πρέπει να διατηρείται υπό ορισμένους όρους από το βιομήχανο και "ραφινέρ" της ζάχαρης αυτής- ότι είναι ανάγκη να εφαρμόζεται το καθεστώς αυτό κατά τρόπο που να λαμβάνονται υπόψη οι πραγματικές διαρθρώσεις στον τομέα της ζάχαρης- ότι πρέπει να αποφασισθούν τα αναγκαία κριτήρια για κατάλληλη χρήση του ελάχιστου αποθέματος-

ότι ο κανονισμός (ΕΟΚ) αριθ. 1488/76 του Συμβουλίου της 22ας Ιουνίου 1976 περί θεσπίσεως των διατάξεων των σχετικών με την καθιέρωση ενός καθεστώτος ελάχιστου αποθέματος στον τομέα της ζάχαρης (2), όπως τροποποιήθηκε από τον κανονισμό (ΕΟΚ) αριθ. 2153/80 (3), πρέπει να καταργηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με την επιφύλαξη άλλων διατάξεων του παρόντος κανονισμού και εφ'όσον πρόκειται για τα προϊόντα στα οποία εφαρμόζεται το άρθρο 8 του κανονισμού (ΕΟΚ) αριθ. 1785/81:

α) κάθε ζαχαροβιομήχανος τεύτλων διατηρεί σε απόθεμα, κάθε μήνα του ημερολογιακού έτους, ποσότητα ζάχαρης που αντιστοιχεί στο 5 % της παραγωγής που πραγματοποιεί μέσα στα όρια της ποσοστώσεως Α της επιχειρήσεώς του κατά τη διάρκεια των δώδεκα μηνών που προηγούνται αμέσως του σχετικού μηνός-

β) κάθε ραφινέρ προτιμησιακής ζάχαρης, ή ακατέργαστης ζάχαρης από ζαχαροκάλαμα, που παράγεται στα γαλλικά υπερπόντια διαμερίσματα, διατηρεί σε απόθεμα, κάθε μήνα του ημερολογιακού έτους, ποσότητα ζάχαρης που αντιστοιχεί στο 5 % της ποσότητος της εν λόγω ζάχαρης που ραφινάρεται στην επιχείρησή του κατά τη διάρκεια των δώδεκα μηνών που προηγούνται αμέσως του σχετικού μηνός.

Άρθρο 2

Κάθε ζαχαροβιομήχανος άσπρης ζάχαρης από τεύτλα δύναται, στις περιπτώσεις που θα προσδιορισθούν, να αναλάβει την υποχρέωση να ανταποκριθεί, εν όλω ή εν μέρει, στις υποχρεώσεις του άρθρου 1 περίπτωση α για λογαριαμό άλλου ζαχαροβιομηχάνου άσπρης ζάχαρης από τεύτλα του οποίου η επιχείρηση παραγωγής ζάχαρης είναι εγκατεστημένη στο ίδιο Κράτος μέλος με την επιχείρηση του ζαχαροβιομηχάνου ο οποίος αναλαμβάνει την υποχρέωση.

Άρθρο 3

Όταν ακατέργαστη ζάχαρη ή σιρόπια, τα οποία παράγονται πριν από τη ζάχαρη σε στερεά κατάσταση από μία επιχείρηση που έχει ποσόστωση Α και ανήκουν στο ελάχιστο απόθεμά της, προορίζονται να μεταποιηθούν σε λευκή ζάχαρη αλλού, εκτός της εν λόγω επιχειρήσεως:

α) δύνανται να πωληθούν στο μεταποιητή, υπό τον όρο ότι ο τελευταίος αυτός δεσμεύεται, για την ποσότητα του προϊόντος αυτού, να ανταποκρίνεται στις υποχρεώσεις που αναφέρονται στο άρθρο 1 περίπτωση α-

ή

β) δεν υπόκεινται στην υποχρέωση που αναφέρεται στο άρθρο 1 περίπτωση α, κατόπιν αιτήσεως του βιομηχάνου που το παρήγαγε, έναντι επιστροφής, εκ μέρους του, ενός κατ' αποκοπήν ποσού που αντιπροσωπεύει το όφελος που απορρέει από την αποδέσμευσή του από την εν λόγω υποχρέωση.

Άρθρο 4

Όταν ο εφοδιασμός της Κοινότητος δεν είναι πλέον εξασφαλισμένος υπό κανονικές συνθήκες, δύναται να προβλέπεται ότι ο ενδιαφερόμενος θα απαλλάσσεται εν όλω ή εν μέρει από την υποχρέωση να διατηρεί σε απόθεμα αυτή τη ζάχαρη.

Άρθρο 5

Όταν η κατάσταση της αγοράς το απαιτεί ή όταν τα μέτρα της απελευθερώσεως του αποθέματος που λαμβάνονται κατ'εφαρμογή του άρθρου 4 δεν έχουν αποτέλεσμα, το

Συμβούλιο, αποφασίζοντας με ειδική πλειοψηφία, ύστερα από την πρόταση της Επιτροπής, λαμβάνει όλα τα κατάλληλα μέτρα για να πραγματοποιηθεί η αναγκαία εξαποθεματοποίηση για τον εφοδιασμό της Κοινότητος ή μιας ή περισσοτέρων από τις ζώνες της, σε κανονικές συνθήκες.

Άρθρο 6

Όταν ζάχαρη που ανήκει στο ελάχιστο απόθεμα διατίθεται υπό συνθήκες άλλες από εκείνες που προβλέπονται από τους κανόνες του καθεστώτος ελάχιστου αποθέματος, εισπράττεται ένα ποσό για την ποσότητα της ζάχαρης που διατίθεται.

Το ποσό αυτό καθορίζεται, λαμβανομένων υπόψη:

α) ενός κατ'αποκοπήν ποσού που αντιπροσωπεύει το όφελος που προβλέπεται στο άρθρο 3 περίπτωση β-

και

β) της διαφοράς μεταξύ της τιμής κατωφλίου και της τιμής παρεμβάσεως, προσαυξημένης με την εισφορά του άρθρου 8 παράγραφος 2 εδάφιο τρίτο περίπτωση α του κανονισμού (ΕΟΚ) αριθ. 1785/81, που ορίζονται για τη λευκή ζάχαρη κατά την οικεία περίοδο εμπορίας, προσαυξημένης κατ' αποκοπήν με 2 ECU ανά 100 χιλιόγραμμα.

Άρθρο 7

1. Ο παρών κανονισμός τίθεται σε ισχύ από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ισχύει από την 1η Ιουλίου 1981.

2. Ο κανονισμός (ΕΟΚ) αριθ. 1488/76 καταργείται- η νομική βάση την οποία συνιστά το άρθρο 7 του κανονισμού αυτού θεωρείται ότι αντιστοιχεί στο άρθρο 12 παράγραφος 3 του κανονισμού (ΕΟΚ) αριθ. 1785/81.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 30 Ιουνίου 1981.

Για το Συμβούλιο

Ο Πρόεδρος

G. BRAKS

(1) Βλέπε σ. 4 της παρούσας Επίσημης Εφημερίδας.

(2) EΕ αριθ. L 167 της 26. 6. 1976, σ. 11.

(3) ΕΕ αριθ. L 211 της 14. 8. 1980, σ. 1.